CELEX: 32013D0492
Language: da
Date: 2013-10-07 00:00:00
Title: 2013/492/EU: Kommissionens afgørelse af 7. oktober 2013 om tilladelse til, at Tyskland opretholder grænseværdierne for antimon, arsen, barium, bly og kviksølv efter ikrafttrædelsen af grænseværdierne for kemiske stoffer i henhold til artikel 55, andet punktum, i Europa-Parlamentets og Rådets direktiv 2009/48/EF om sikkerhedskrav til legetøj i overensstemmelse med kendelse afsagt af Rettens præsident den 15. maj 2013 (T-198/12 R) (meddelt under nummer C(2013) 6387)  EØS-relevant tekst

9.10.2013   
            
            
               DA
            
            
               Den Europæiske Unions Tidende
            
            
               L 267/7
            
         KOMMISSIONENS AFGØRELSE
   af 7. oktober 2013
   om tilladelse til, at Tyskland opretholder grænseværdierne for antimon, arsen, barium, bly og kviksølv efter ikrafttrædelsen af grænseværdierne for kemiske stoffer i henhold til artikel 55, andet punktum, i Europa-Parlamentets og Rådets direktiv 2009/48/EF om sikkerhedskrav til legetøj i overensstemmelse med kendelse afsagt af Rettens præsident den 15. maj 2013 (T-198/12 R)
   (meddelt under nummer C(2013) 6387)
   (Kun den tyske udgave er autentisk)
   (EØS-relevant tekst)
   (2013/492/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 266,
   under henvisning til kendelse afsagt af Rettens præsident den 15. maj 2013 i sag T-198/12 R, og
   ud fra følgende betragtninger:
   
               (1)
            
            
               Europa-Parlamentets og Rådets direktiv 2009/48/EF (1) (i det følgende benævnt direktivet) indeholder bestemmelser om sikkerhedskrav til og fri bevægelighed for legetøj i Unionen. I henhold til direktivets artikel 54 skal medlemsstaterne sætte nationale bestemmelser i kraft for at efterkomme direktiv 2009/48/EF senest den 20. januar 2011, og de skal anvende dem fra den 20. juli 2011. I henhold til artikel 55, andet punktum, i direktiv 2009/48/EF finder direktivets bilag II, del III, om kemiske egenskaber anvendelse fra den 20. juli 2013. Del III i dette bilag indeholder migrationsgrænser for 19 grundstoffer.
            
         
               (2)
            
            
               Den 20. januar 2011 anmodede Tyskland i henhold til artikel 114, stk. 4, i TEUF Kommissionen om tilladelse til at opretholde de eksisterende bestemmelser i den tyske lovgivning om grundstofferne bly, arsen, kviksølv, barium og antimon samt nitrosaminer og nitroserbare stoffer, der frigives fra legetøjsmaterialer, ud over ikrafttrædelsesdatoen for bilag II, del III, til direktiv 2009/48/EF.
            
         
               (3)
            
            
               Ved Kommissionens afgørelse 2012/160/EU (2) imødekom Kommissionen den tyske regerings anmodning og godkendte opretholdelsen af nationale bestemmelser om nitrosaminer og nitroserbare stoffer. For så vidt angår grænseværdierne for arsen, antimon og kviksølv — som svarer til de grænseværdier, som er fastsat ved Rådets direktiv 88/378/EØF (3) — godkendte Kommissionen ikke opretholdelsen af de tyske nationale bestemmelser. For så vidt angår grænseværdierne for bly og barium — som også svarer til de værdier, der er fastsat ved direktiv 88/378/EØF — godkendte Kommissionen midlertidigt de tyske nationale bestemmelser, indtil nye EU-grænseværdier for bly og barium træder i kraft, dog højst indtil den 21. juli 2013.
            
         
               (4)
            
            
               Den 14. maj 2012 anlagde den tyske regering sag ved Retten med påstand om annullation af Kommissionens afgørelse af 1. marts 2012. Endvidere begærede den tyske regering den 13. februar 2013 foreløbige forholdsregler med påstand om midlertidig godkendelse af de nationale bestemmelser om opretholdelse af grænseværdierne for antimon, arsen, barium, bly og kviksølv indtil Rettens afgørelse i hovedsagen.
            
         
               (5)
            
            
               Ved kendelse af 15. maj 2013 i sag T-198/12 R tog Rettens præsident den tyske regerings begæring om midlertidige forholdsregler til følge. Retten fastslog, at det i henhold til artikel 114, stk. 4 og 6, i TEUF alene er Kommissionen, der har kompetence til at godkende medlemsstaternes anmodninger om opretholdelse af grænseværdier (4). Derfor blev Kommissionen pålagt at godkende de nationale bestemmelser, som Forbundsrepublikken Tyskland havde meddelt om grænseværdier for antimon, arsen, barium, bly og kviksølv, indtil Rettens afgørelse i hovedsagen.
            
         
               (6)
            
            
               Den 26. juli 2013 appellerede Kommissionen kendelsen afsagt af Rettens præsident (C-426/13P(R)). I henhold til artikel 60 i statutten for Den Europæiske Unions Domstol har en appel ikke opsættende virkning.
            
         
               (7)
            
            
               Kommissionen efterkommer hermed kendelsen af 15. maj 2013 i sag T-198/12 R og tillader som krævet opretholdelsen af de bestemmelser, som Forbundsrepublikken Tyskland har meddelt, om grænseværdierne for antimon, arsen, barium, bly og kviksølv. Kommissionen fortsætter imidlertid med at tage retlige skridt over for de foranstaltninger, som Forbundsrepublikken Tyskland har meddelt, dels ved Retten for så vidt angår hovedsagen (T-198/12), dels ved Domstolen for så vidt angår appellen af kendelsen af 15. maj 2013 (C-426/13 P(R)) —
            
         VEDTAGET DENNE AFGØRELSE:
   Artikel 1
   I overensstemmelse med Rettens kendelse af 15. maj 2013 i sag T-198/12 R tillader Kommissionen, at nationale bestemmelser, som Forbundsrepublikken Tyskland har meddelt, om grænseværdierne for antimon, arsen, barium, bly og kviksølv i legetøj opretholdes efter den 20. juli 2013.
   Artikel 2
   Denne afgørelse er foreløbig.
   Den er kun gyldig, indtil Retten har afsagt dom i sag T-198/12, eller Domstolen har truffet afgørelse om Kommissionens appel mod kendelsen afsagt af Rettens præsident den 15. maj 2013 i sag T-198/12 R (sag C-426/13 P(R)), alt efter hvilken af de to begivenheder der indtræder først.
   Artikel 3
   Denne afgørelse er rettet til Forbundsrepublikken Tyskland.
   
      Udfærdiget i Bruxelles, den 7. oktober 2013.
      
         
            På Kommissionens vegne
         
         Antonio TAJANI
         
            Næstformand
         
      
   
   
      (1)  Europa-Parlamentets og Rådets direktiv 2009/48/EF af 18. juni 2009 om sikkerhedskrav til legetøj (EUT L 170 af 30.6.2009, s. 1).
   
      (2)  Kommissionens afgørelse 2012/160/EU af 1. marts 2012 om de nationale bestemmelser, som den tyske forbundsregering har meddelt om opretholdelse af grænseværdierne for bly, barium, arsen, antimon, kviksølv og nitrosaminer og nitroserbare stoffer i legetøj efter ikrafttrædelsen af Europa-Parlamentets og Rådets direktiv 2009/48/EF om sikkerhedskrav til legetøj (EUT L 80 af 20.3.2012, s. 19).
   
      (3)  Rådets direktiv 88/378/EØF af 3. maj 1988 om indbyrdes tilnærmelse af medlemsstaternes lovgivning om sikkerhedskrav til legetøj (EFT L 187 af 16.7.1988, s. 1).
   
      (4)  Præmis 39 i kendelsen.